CELEX: 62010CN0569
Language: el
Date: 2010-12-03 00:00:00
Title: Υπόθεση C-569/10: Προσφυγή της 3ης Δεκεμβρίου 2010 — Ευρωπαϊκή Επιτροπή κατά Δημοκρατίας της Πολωνίας

12.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 46/6
            
         Προσφυγή της 3ης Δεκεμβρίου 2010 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-569/10)
   2011/C 46/10
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωπος: K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, μη έχοντας εκδώσει τα αναγκαία μέτρα για να εξασφαλίσει ότι η πρόσβαση στη δραστηριότητα της αναζήτησης, εξερεύνησης και παραγωγής υδρογονανθράκων πραγματοποιείται χωρίς οιαδήποτε διάκριση μεταξύ των ενδιαφερομένων επιχειρήσεων και ότι οι άδειες για την άσκηση αυτής της δραστηριότητας χορηγούνται σύμφωνα με διαδικασία, κατά την οποία όλες οι ενδιαφερόμενες επιχειρήσεις μπορούν να υποβάλουν αίτηση, καθώς και σύμφωνα με κριτήρια τα οποία δημοσιεύθηκαν στην Επίσημη Εφημερίδα της Ευρωπαϊκής Ενώσεως πριν από την έναρξη της προθεσμίας για την υποβολή των αιτήσεων, παρέβη τις υποχρεώσεις που υπέχει από τα άρθρα 2, παράγραφος 2, 3, παράγραφος 1, και 5, σημεία 1 και 2, της οδηγίας 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων (1)·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Λόγοι της προσφγής και κύρια επιχειρήματα
   
   Η Επιτροπή καταλογίζει στη Δημοκρατία της Πολωνίας τρεις παραβάσεις των διατάξεων της οδηγίας 94/22/ΕΚ.
   Πρώτον, ο πολωνικός νόμος περί γεωλογικών εργασιών και του μεταλλευτικού τομέα («Prawo geologiczne i górnicze») και οι κανονισμοί εφαρμογής του προβλέπουν προϋποθέσεις τις οποίες πρέπει να πληροί μια ενδιαφερομένη επιχείρηση κατά τον χρόνο της υποβολής της αιτήσεως για χορήγηση αδείας αναζητήσεως, εξερευνήσεως και παραγωγής υδρογονανθράκων. Οι προϋποθέσεις αυτές βελτιώνουν τη θέση κάποιων ήδη δραστηριοποιουμένων εντός της πολωνικής επικράτειας επιχειρήσεων έναντι των υπολοίπων επιχειρήσεων και παραβιάζουν με τον τρόπο αυτό την αρχή της ίσης προσβάσεως στην εν λόγω δραστηριότητα.
   Δεύτερον, ο πολωνικός νόμος δεν υποβάλλει –όπως προβλέπεται στο άρθρο 3, παράγραφος 2, της οδηγίας 94/22/ΕΚ– όλη τη διαδικασία για τη χορήγηση της αδείας αναζητήσεως, εξερευνήσεως και παραγωγής υδρογονανθράκων σε διαδικασία προκηρύξεως διαγωνισμού. Κατά το πολωνικό δίκαιο, για την αναζήτηση, εξερεύνηση και παραγωγή υδρογονανθράκων απαιτούνται η χορήγηση δικαιωμάτων εξόρυξης καθώς και η παραχώρηση αδείας. Κατά κανόνα, διαδικασία προκηρύξεως διαγωνισμού προηγείται μόνον της χορηγήσεως δικαιωμάτων εξόρυξης, οπωσδήποτε, υπό την επιφύλαξη διετούς δικαιώματος προτιμήσεως υπέρ της επιχειρήσεως η οποία έχει διερευνήσει και τεκμηριώσει ένα ορυκτό κοίτασμα και έχει καταρτίσει μια γεωλογική τεκμηρίωση με την απαιτούμενη για τη χορήγηση αδείας εξορύξεως ακρίβεια.
   Τρίτον, η αξιολόγηση των υποβληθεισών προσφορών για τη χορήγηση αδείας αναζητήσεως, εξερευνήσεως και παραγωγής υδρογονανθράκων δεν πραγματοποιείται αποκλειστικώς βάσει των κριτηρίων που αναφέρονται στο άρθρο 5, σημείο 1, της οδηγίας 94/22/ΕΚ. Επιπλέον, δεν είναι όλα τα κριτήρια για την αξιολόγηση των προσφορών γενικώς προσβάσιμα, ήτοι δημοσιευμένα στην Επίσημη Εφημερίδα της Ευρωπαϊκής Ενώσεως.
   
      (1)  EE L 164 σ. 3.